CELEX: 32018D1590
Language: el
Date: 2018-10-19 00:00:00
Title: Απόφαση (ΕΕ) 2018/1590 της Επιτροπής, της 19ης Οκτωβρίου 2018, για την τροποποίηση των αποφάσεων 2012/481/ΕΕ, 2014/391/ΕΕ, 2014/763/ΕΕ και 2014/893/ΕΕ όσον αφορά την περίοδο ισχύος των οικολογικών κριτηρίων για την απονομή του οικολογικού σήματος της ΕΕ σε ορισμένα προϊόντα, καθώς και των σχετικών απαιτήσεων εκτίμησης και εξακρίβωσης [κοινοποιηθείσα υπό τον αριθμό C(2018) 6805] (Κείμενο που παρουσιάζει ενδιαφέρον για τον ΕΟΧ)

23.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 264/24
               
            
         ΑΠΌΦΑΣΗ (ΕΕ) 2018/1590 ΤΗΣ ΕΠΙΤΡΟΠΉΣ
         της 19ης Οκτωβρίου 2018
         για την τροποποίηση των αποφάσεων 2012/481/ΕΕ, 2014/391/ΕΕ, 2014/763/ΕΕ και 2014/893/ΕΕ όσον αφορά την περίοδο ισχύος των οικολογικών κριτηρίων για την απονομή του οικολογικού σήματος της ΕΕ σε ορισμένα προϊόντα, καθώς και των σχετικών απαιτήσεων εκτίμησης και εξακρίβωσης
         
            
               [κοινοποιηθείσα υπό τον αριθμό C(2018) 6805]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
         Αφού ζήτησε τη γνώμη του Συμβουλίου Οικολογικής Σήμανσης της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Η ισχύς των σημερινών οικολογικών κριτηρίων για την απονομή του ενωσιακού οικολογικού σήματος στο εκτυπωμένο χαρτί, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2012/481/ΕΕ της Επιτροπής (2), λήγει στις 31 Δεκεμβρίου 2018.
                  
               
                     (2)
                  
                  
                     Η ισχύς των σημερινών οικολογικών κριτηρίων για την απονομή του ενωσιακού οικολογικού σήματος στα στρώματα κρεβατιών, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2014/391/ΕΕ της Επιτροπής (3), λήγει στις 23 Ιουνίου 2018.
                  
               
                     (3)
                  
                  
                     Η ισχύς των σημερινών οικολογικών κριτηρίων για την απονομή του ενωσιακού οικολογικού σήματος στα απορροφητικά προϊόντα υγιεινής, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2014/763/ΕΕ της Επιτροπής (4), λήγει στις 24 Οκτωβρίου 2018.
                  
               
                     (4)
                  
                  
                     Η ισχύς των σημερινών οικολογικών κριτηρίων για την απονομή του ενωσιακού οικολογικού σήματος στα καλλυντικά προϊόντα που ξεπλένονται μετά τη χρήση, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2014/893/ΕΕ της Επιτροπής (5), λήγει στις 9 Δεκεμβρίου 2018.
                  
               
                     (5)
                  
                  
                     Σύμφωνα με τα συμπεράσματα του ελέγχου καταλληλότητας για το οικολογικό σήμα της ΕΕ (REFIT) της 30ής Ιουνίου 2017 (6), η Επιτροπή, από κοινού με το Συμβούλιο Οικολογικής Σήμανσης της ΕΕ, αξιολόγησε την καταλληλότητα κάθε ομάδας προϊόντων πριν προτείνει την παράτασή της. Η εν λόγω αξιολόγηση επιβεβαίωσε την καταλληλότητα των σημερινών οικολογικών κριτηρίων, καθώς και των σχετικών απαιτήσεων εκτίμησης και εξακρίβωσης, που θεσπίστηκαν με τις αποφάσεις 2012/481/ΕΕ, 2014/391/ΕΕ, 2014/763/ΕΕ και 2014/893/ΕΕ. Η αξιολόγηση κατέδειξε επίσης τη σημασία της διατήρησης αυτών των ομάδων προϊόντων στο πλαίσιο του οικολογικού σήματος της ΕΕ αλλά, σε ορισμένες περιπτώσεις, με τη συγχώνευση αυτών των ομάδων προϊόντων με άλλες υπάρχουσες ομάδες προϊόντων, προκειμένου να βελτιωθούν οι συνέργειες μεταξύ των ομάδων προϊόντων και να αυξηθεί η υιοθέτηση του οικολογικού σήματος της ΕΕ. Κατά την αναθεώρηση θα πρέπει να δοθεί ιδιαίτερη προσοχή στη συνοχή μεταξύ των σχετικών πολιτικών της ΕΕ, της νομοθεσίας και των επιστημονικών στοιχείων.
                  
               
                     (6)
                  
                  
                     Το εκτυπωμένο χαρτί και τα μεταποιημένα προϊόντα χαρτιού είναι πολύ στενά συνδεδεμένα μεταξύ τους. Επιπλέον, βρίσκεται σε εξέλιξη διαδικασία αναθεώρησης για τα προϊόντα χαρτιού γραφής, ενός υποστρώματος για το εκτυπωμένο χαρτί. Για να βελτιωθούν οι συνέργειες και για να αυξηθεί η υιοθέτηση του οικολογικού σήματος της ΕΕ για τις συγκεκριμένες ομάδες προϊόντων, η περίοδος ισχύος των σημερινών κριτηρίων για το εκτυπωμένο χαρτί θα πρέπει να ευθυγραμμιστεί με εκείνη για το μεταποιημένο χαρτί, έως τις 31 Δεκεμβρίου 2020.
                  
               
                     (7)
                  
                  
                     Για να αυξηθεί η υιοθέτηση του οικολογικού σήματος της ΕΕ για τα στρώματα κρεβατιών, θα πρέπει να εξεταστεί η συγχώνευση αυτής της κατηγορίας προϊόντων με την ομάδα προϊόντων των επίπλων. Ως πρώτο βήμα, η περίοδος ισχύος των σημερινών κριτηρίων για τα στρώματα κρεβατιών θα πρέπει να ευθυγραμμιστεί με εκείνη για τα έπιπλα, έως τις 28 Ιουλίου 2022.
                  
               
                     (8)
                  
                  
                     Όσον αφορά τα απορροφητικά προϊόντα υγιεινής, προκειμένου να δοθεί σταθερότητα στην αγορά και στους υφιστάμενους και τυχόν μελλοντικούς κατόχους άδειας, σταθερότητα η οποία μπορεί να οδηγήσει στην περαιτέρω υιοθέτηση του σήματος από τη βιομηχανία, τα σημερινά κριτήρια απονομής του οικολογικού σήματος της ΕΕ στα απορροφητικά προϊόντα υγιεινής θα πρέπει να παραταθούν έως τις 31 Δεκεμβρίου 2022.
                  
               
                     (9)
                  
                  
                     Τα κριτήρια απονομής του οικολογικού σήματος της ΕΕ στα καλλυντικά προϊόντα που ξεπλένονται μετά τη χρήση θα πρέπει να παραταθούν έως τις 31 Δεκεμβρίου 2021, ώστε να μπορέσει να ολοκληρωθεί η αναθεώρησή τους.
                  
               
                     (10)
                  
                  
                     Ως εκ τούτου, είναι σκόπιμο να παραταθεί η περίοδος ισχύος των εν λόγω κριτηρίων και των σχετικών απαιτήσεων εκτίμησης και εξακρίβωσης.
                  
               
                     (11)
                  
                  
                     Κατά συνέπεια, οι αποφάσεις 2012/481/ΕΕ, 2014/391/ΕΕ, 2014/763/ΕΕ και 2014/893/ΕΕ θα πρέπει να τροποποιηθούν αναλόγως.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 16 του κανονισμού (ΕΚ) αριθ. 66/2010,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 4 της απόφασης 2012/481/ΕΕ αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “εκτυπωμένο χαρτί”, καθώς και οι σχετικές απαιτήσεις εκτίμησης και εξακρίβωσης, ισχύουν έως τις 31 Δεκεμβρίου 2020.»
               
            
         
         
            Άρθρο 2
            Το άρθρο 4 της απόφασης 2014/391/ΕΕ αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “στρώματα κρεβατιών”, καθώς και οι σχετικές απαιτήσεις εκτίμησης και εξακρίβωσης, ισχύουν έως τις 28 Ιουλίου 2022.»
               
            
         
         
            Άρθρο 3
            Το άρθρο 4 της απόφασης 2014/763/ΕΕ αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “απορροφητικά προϊόντα υγιεινής”, καθώς και οι σχετικές απαιτήσεις εκτίμησης και εξακρίβωσης, ισχύουν έως τις 31 Δεκεμβρίου 2022.»
               
            
         
         
            Άρθρο 4
            Το άρθρο 4 της απόφασης 2014/893/ΕΕ αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “καλλυντικά προϊόντα που ξεπλένονται μετά τη χρήση”, καθώς και οι σχετικές απαιτήσεις εκτίμησης και εξακρίβωσης, ισχύουν έως τις 31 Δεκεμβρίου 2021.»
               
            
         
         
            Άρθρο 5
            Η παρούσα απόφαση απευθύνεται στα κράτη μέλη.
         
         
            Βρυξέλλες, 19 Οκτωβρίου 2018.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 27 της 30.1.2010, σ. 1.
         
            (2)  Απόφαση 2012/481/ΕΕ της Επιτροπής, της 16ης Αυγούστου 2012, σχετικά με τον καθορισμό οικολογικών κριτηρίων απονομής του οικολογικού σήματος της EE για εκτυπωμένο χαρτί (ΕΕ L 223 της 21.8.2012, σ. 55).
         
            (3)  Απόφαση 2014/391/ΕΕ της Επιτροπής, της 23ης Ιουνίου 2014, σχετικά με τον καθορισμό των οικολογικών κριτηρίων απονομής του οικολογικού σήματος της ΕΕ για στρώματα κρεβατιών (ΕΕ L 184 της 25.6.2014, σ. 18).
         
            (4)  Απόφαση 2014/763/ΕΕ της Επιτροπής, της 24ης Οκτωβρίου 2014, σχετικά με τον καθορισμό οικολογικών κριτηρίων απονομής του οικολογικού σήματος της ΕΕ για απορροφητικά προϊόντα υγιεινής (ΕΕ L 320 της 6.11.2014, σ. 46).
         
            (5)  Απόφαση 2014/893/ΕΕ της Επιτροπής, της 9ης Δεκεμβρίου 2014, σχετικά με τον καθορισμό των οικολογικών κριτηρίων απονομής του οικολογικού σήματος της EE για καλλυντικά προϊόντα που ξεπλένονται μετά τη χρήση (ΕΕ L 354 της 11.12.2014, σ. 47).
         
            (6)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο για την επανεξέταση της εφαρμογής του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής των οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) [COM(2017) 355 final].